Jos Irakin viranomaiset eivät ole yhteistyöhaluisia, poliisin keinot epäillyn saamiseksi Suomeen ovat hyvin rajalliset.

Poliisi on julkaissut puukotuksesta epäillyn kuvan. Mies on myös Euroopan etsityimpien rikollisten listalla. Lukijan kuva, poliisi

Keskusrikospoliisi on ollut jo joitakin kuukausia sitten yhteydessä Irakin viranomaisiin pyytääkseen apua irakilaisen Hayder Abduljabbar Al-Hmedawin kiinniottamisessa. Miestä epäillään maaliskuussa Helsingin Haagassa tapahtuneesta puukotuksesta. Toistaiseksi pyynnöstä ei ole ollut apua.

Puukotus kohdistui miehen ex-vaimoon ja tämän miespuoliseen ystävään. Mies oli ennen puukotusta tapaamassa lapsiaan valvotusti. Puukotus tapahtui heti tapaamisen jälkeen, kun ex-vaimo saapui ystävänsä kanssa hakemaan lapsia. Poliisin käsityksen mukaan teossa oli kyse kunniaväkivallasta. Myös puukottajan ja tämän ex-vaimon yhteiset lapset saivat vammoja mennessään tilanteeseen väliin. Miestä epäillään kahdesta murhan yrityksestä ja kolmesta törkeästä pahoinpitelystä.

Teko keskeytyi, kun rengasraudalla varustautunut sivullinen puuttui tilanteeseen. Al-Hmedawi pakeni paikalta ja on paennut poliisia siitä lähtien. Poliisilla on vankka käsitys siitä, että mies on Irakissa, josta hän saapui turvapaikanhakijana perheensä kanssa Suomeen vuonna 2015. Mies oli jo ennen puukotustapausta saanut Suomessa tuomion ex-vaimonsa pahoinpitelystä.

Poliisin tiedossa ei kuitenkaan ole, että Irakin viranomaiset olisivat tehneet mitään miehen löytämisen tai kiinniottamisen eteen, vaikka pyynnöstä on jo kulunut kuukausia.

Kuinka todennäköistä on, että apua vielä saataisiin Irakin viranomaisilta?

– En nyt hengitystäni pidätä, mutta tietysti toivon, että näin tulisi käymään. En nyt ihan hirveän toiveikas ole, sanoo tapauksen tutkinnanjohtaja Tommi Lehtonen Helsingin poliisista.

Jos Irakin viranomaiset eivät ole asiassa yhteistyöhaluisia, Suomen poliisin keinot ovat hyvin rajalliset.

– Keinot ovat vähissä, ellei epäilty sitten itse matkusta Irakista Eurooppaan. Suomen poliisilla ei ole toimivaltaa tai mahdollisuuksia toimia Irakissa, Lehtonen myöntää.

Suomi ei voi myöskään tehdä virallista luovutuspyyntöä sellaisesta henkilöstä, joka ei ole kiinniotettuna.

Tuskin palaa Eurooppaan

Jos Al-Hmedawi palaisi EU-alueelle, hänet saataisiin suuremmalla todennäköisyydellä Suomeen, sillä hänestä on tehty eurooppalainen pidätysmääräys. Eurooppalainen pidätysmääräys on oikeudellinen menettely, jonka avulla etsitty henkilö voidaan luovuttaa jäsenvaltiosta toiseen esimerkiksi syytetoimien tai rangaistuksen toteuttamista varten. Minkä tahansa EU:n jäsenvaltion oikeusviranomaisen antama pidätysmääräys on pätevä kaikkialla EU:n alueella.

Lehtonen pitää kuitenkin epätodennäköisenä sitä, että Al-Hmedawi palaisi Eurooppaan. Poliisi on jo aiemmin kertonut, että mies oli suunnitellut tekonsa ja myös pakomatkansa tarkasti. Miehellä on ollut pakomatkan aikana myös useita apureita.

Muita epäiltyjä

Tapaukseen liittyy myös muita epäiltyjä. Pääepäillyn veljeä epäillään osallisuudesta murhan yrityksiin ja kolmatta henkilöä rikoksentekijän suojelemisesta, sillä hän oli auttanut pääepäiltyä pakomatkan aikana. Kumpikaan heistä ei ole tällä hetkellä vangittuna.

Lehtonen sanoo, että syyttäjän kanssa on neuvoteltava siitä, missä vaiheessa rikosprosessia viedään muiden epäiltyjen osalta eteenpäin.

– Asian mietintä on vielä toistaiseksi kesken. Rikosten vanhenemisaikojen puitteissa ei ole vielä mikään hengen hätä, joten sanoisin, että tässä vaiheessa vielä odotellaan. Jossain vaiheessa pitää sen osalta tehdä ratkaisuja, mutta vielä kannattaa ehkä odottaa sitä, saisimmeko varsinaisen pääepäillyn Suomeen ja poliisin hoteisiin.